Jesse Jane

**Jesse Jane**, wiere namme: **Cindy Taylor** (Fort Worth, 16 july 1980 - Moore, 24 jannewaris 2024), wie in tige súksesfol Amerikaansk fotomodel, neakenmodel, stripper, pornografysk aktrise, mainstream-aktrise, presintatrise en kollumniste fan etnysk Ingelsk komôf. Har artystenamme is in ferwizing nei de njoggentjinde-iuwske Amerikaanske bandyt en folksheld Jesse James.

## Libben
### Jonkheid
Jesse Jane waard berne yn 'e stêd Fort Worth, yn 'e steat Teksas, mar groeide op yn in militêr gesin op in ferskaat oan militêre bases yn it Midwesten fan 'e Feriene Steaten. Se wie yn har famkesjierren wat in wyldkat, mar folge ek ferskillende dûnsopliedings. Op 'e middelbere skoalle, yn Rose Hill, yn 'e steat Kansas, wie se lid fan it pleatslike cheerleadersteam. Se rûne har middelbere-skoaloplieding ôf yn Moore, yn Oklahoma, ûnder de reek fan Oklahoma City. Dêrnei spile se yn reklamespotsjes op 'e tillefyzje, wêrûnder ien foar de Hooters-breastaurants, dy't har foarstean litte op 'e rûnboarstige servearsters. Teffens wûn se de titel Miss Photogenic ("Miss Fotosjenyk") by de American Dreams-missferkiezing. Se sette útein mei in karriêre as bikinymodel en wûn ferskate Hawaiian Tropics-missferkiezings.

### Pornokarriêre
Jesse Jane woe graach trochbrekke as aktrise, mar dat woe mar net slagje. Doe't se yn 2002 in artikel oer Tera Patrick lies, dêr't yn stie dat dy in kontrakt hie by it label Digital Playground, besleat se om dêr har ljocht ris op te stekken. By Digital Playground krige se daliks in kontrakt oanbean en noch datselde jiers makke se har debút yn 'e pornografyske film *No Limits*, yn in lesbyske sêne mei kollega-pornoaktrise Devon. Sawol *No Limits* as Jesse Jane har oare films by Digital Playground, lykas *Beat the Devil*, *Loaded*, *Cheerleaders*, *Nurses* en *Pirates*, wiene bûtengewoan populêr, en binnen in pear jier stie se oan 'e top fan 'e Amerikaanske pornoyndustry. Tsjin 'e ein fan har karriêre, yn 2022 hie se neffens de Internet Adult Film Database (IAFD) yn 233 pornofilms spile, hoewol't dêr grif ek ferskate werpublikaasjes fan âld byldmateriaal tusken sieten. Ek hie se net minder as acht AVN Awards (de Oscars fan 'e pornowrâld) wûn, wylst se nominearre waard foar nochris 32 oaren. Boppedat waard se yn 2013 ynhuldige as lid fan 'e AVN Hall of Fame. Fierders hie se noch withoefolle oare nominaasjes binnenhelle en prizen wûn, mei dêrûnder ek in Hot d'Or, de wichtichste Jeropeeske pornografypriis.

### ''Mainstream''-karriêre
Njonken har pornokarriêre posearre Jesse Jane ek geregeldwei foar neakenblêden, en stie se op 'e cover stien fan *[[FHM]]*, *[[Maxim (tydskrift)|Maxim]]*, *[[Front (tydskrift)|Front]]* en oare tydskriften. Ek makke Jesse Jane ferskate kearen in oerstap (*[[crossover (pornografy)|crossover]]*) nei mainstream-tillefyzje. Sa hie se yn 2003 in figuranteroltsje yn 'e tillefyzjefilm **, mei Pamela Anderson, Carmen Electra, Yasmine Bleeth en David Hasselhoff. Yn 2005 hie se in gastrol yn 'e populêre tillefyzjesearje *[[Entourage (tillefyzjesearje)|Entourage]]* (seizoen 2, ôfl. 9), en yn 2006 ferskynde se yn it praatprogramma *[[The Tonight Show with Jay Leno]]*. Ek wie se yn 2009 te sjen yn 'e realitysearje *[[The Bad Girls Club]]*, en wijde de dokumintêre *Porn: Business of Pleasure*, fan 'e Amerikaanske stjoerder CNBC, datselde jiers syn lêste, tsien minuten duorjende segmint oan har. Njonken tillefyzje wie Jesse Jane ek in grut tal kearen te gast yn radioprogramma's, lykas dat fan Howard Stern. Fierders figurearre se ek yn in stikmannich fideoclips, û.m. fan Robbie Williams en fan 'e Teksaanske metal-band Drowning Pool.

Mei har kollega-Digital Playground-stjerren Devon en Teagan Presley presintearre Jesse Jane op it ynternet it live-praatprogramma *DP Tonight*, dat oan 'e pornoyndustry wijd wie. Yn maart 2006 setten sy en Kirsten Price útein mei it presintearjen fan it populêre live-programma *Night Calls*, op 'e Amerikaanske betelstjoerder *[[Playboy TV]]*. Teffens presintearre Jesse Jane op *Playboy TV* it programma *Naughty Amateur Home Videos*. Yn 2006 presintearre se ek de útrikking fan 'e AVN Awards. Fierdersoan skreau se sûnt 2007 in kollumn foar it neakenblêd *[[Chéri (tydskrift)|Chéri]]*, wylst se datselde jiers ek in kollumn begûn yn it Australyske manljusblêd *[[Ralph (tydskrift)|Ralph]]*, wêryn't se antwurden en advys joech op brieven fan lêzers oer seks en ôfspraakjes. Ek oan 'e blêden *[[Genesis (tydskrift)|Genesis]]* en *[[Buzz (tydskrift)|Buzz]]* levere se gauris bydragen.

Yn maart 2011 begûn Jesse Jane mei de ferkeap fan in eigen merk tequila, ûnder de namme "Diosa". Der binne ferskillende smaken, wêrûnder blauwe agave, apel, mango, mangel en kofje-karamel. Om't Digital Playground de rjochten op har artystenamme yn besit hie, makke se foar har tequila reklame ûnder har bertenamme Cindy Taylor.

### Priveelibben
Yn 2004 fertelde Jesse Jane yn it radioprogramma fan Howard Stern dat se yn 1999 swier rekke, en dat der wylst se yn ferwachting wie, by har limoerkanker fêststeld wie. Yn 2000, op har njoggentjinde, befoel se fan in soan, en twa dagen letter waard by har de folsleine limoer fuorthelle. Sûnt wie se genêzen, mar moat se noch geregeld foar kontrôle-ûndersiken. Yn novimber 2005 troude Jesse Jane mei kollega-pornoakteur Rick Patrick; it houlik rûn yn maart 2012 út op in skieding. Op 15 oktober fan datselde jier makke se fia har Twitter-account bekend dat se har ferloofd hie mei har persoanlike fitnesstrainer Michael Giovanni. Jesse Jane omskreau harsels as biseksueel.

### Ferstjerren
Jesse Jane ferstoar yn jannewaris 2024 hommels op de âldens fan 43 jier. De aktrise waard tegearre mei har doetiidske freon Brett Hasenmueller dea fûn yn harren hûs yn Moore, yn Oklahoma. De oarsaak liek in oerdoazis drugs te wêzen.

## Prizen en nominaasjes

## Keppelings om utens
* Offisjele webside fan Jesse Jane
* Biografy en filmografy fan Jesse Jane yn 'e ''Internet Movie Database''